સ્વામીજીના આ ઉદ્દગાર સાંભળી બધાં સ્ત્રી અને પુરુષો આનંદથી ડોલવા લાગ્યાં. સ્વામીજી આગળ બોલ્યાં, ‘સ્ત્રી અને પુરુષ બંને વચ્ચે પરસ્પર આકર્ષણ એ એક પવિત્ર બાબત છે. તેનું બજાર માંડશું તો તેને બીભત્સ રૂપ પ્રાપ્ત થશે. સ્ત્રી અને પુરુષના સંબંધ યથાયોગ્ય હોય અને તે માટે બંને ઉપર નાનપણથી જ યોગ્ય સંસ્કાર થાય તે આવશ્યક છે. ખરું કહો તો સ્ત્રી અને પુરુષ બંનેના જીવનમાં એકબીજા માટે પરમ આદર દ્વારા એકબીજાનું જીવન નિરંતર મધુર કેવી રીતે બને એ બાબતે આપણા પ્રાચીનકાળના લોકોએ જેટલો વિચાર કર્યો હતો તેટલો ઊંડો અને પરિપૂર્ણ વિચાર જગતના ભાગ્યે જ કોઈ દેશમાં થયો હશે. જીવનમાંનાં આ મૂલ્યો નૂતન કાળપ્રવાહમાં જો નષ્ટ થયાં તો ફરીથી તેમને નિર્માણ કરવા એ માત્ર ઈશ્વરને જ શક્ય હશે. નૂતન કાળપ્રવાહમાં કોઈ જ બેભાન ન બને. એક વાત સત્ય છે કે, સ્ત્રીઓ પોતાનું કર્તવ્ય ખૂબ શ્રદ્ધાથી યુગોયુગોથી કરતી રહી છે. ભારતીય સંસ્કૃતિમાં જે જે મનોહર શિવમ, સુંદરમ હજુય બચ્યું છે તે યુગો સુધી સાચવવાનો જાદુ ભારતીય માતાઓ અને ભગિનીઓએ જ કર્યો છે, અને ભવિષ્યકાળમાં પણ પેઢીઓની પેઢીઓ સુધી સચવાયેલ સંસ્કાર જાળવવાનો જાદુ ફક્ત તેઓ જ કરી શકશે. પૂર્વેનો મનુષ્ય ગમે તેવો હોય, આજનો પુરુષ માત્ર તે દષ્ટિએ ઘણો કૃતજ્ઞ અને સમજદાર છે એવું મને લાગે છે, સુશિક્ષિત સમાજમાં તો ચોક્ક્સ !’ સ્વામીજીના આ ઉદ્દગારોનું હવે એકત્રિત સર્વ પુરુષોએ તાળીઓ વગાડી સ્વાગત કર્યું. પણ તેમાંના એક તરુણે સ્વામીજીને કહ્યું, ‘સ્વામીજી, આજકાલ પ્રપંચ કરતાં, પૈસો આવ્યો, ટીવી આવ્યું, ફ્રીઝ આવ્યું- બધું જ આવ્યું…. પણ પ્રપંચમાંથી સુખ-શાંતિએ વિદાય લીધી છે. આજકાલ પતિ-પત્નીના પ્રેમનો બગીચો ખીલવો જોઈએ તેવો ખીલેલો દેખાતો નથી. ઊલટું દિવસે ને દિવસે પ્રપંચ એ નિભાવી લેવાની બાબત બનતી જાય છે. આનું શું કારણ હશે ?’